娘母

娘母係中古漢語聲母，屬舌音中嘅知組，係次濁聲母。呢個聲母接二、三等嘅韻母，同一、四等嘅泥母互補。下面係佢嘅例字。

擬音 
同同樣係舌上音知、徹、澄唔同，而家嘅漢語同域外方音分唔開泥同娘，而且反切中泥娘經常撈埋一齊用，所以有啲學者認爲娘母唔係獨立聲母，不過係爲咗等韻整齊而設，所以擬音同泥母一樣係/n/。主張娘母係獨立聲母嘅人，有派擬成泥母嘅捲脷音，擬爲/ɳ/，有派擬爲泥母嘅顎化音，擬爲/ȵ/，擬成顎化音嘅人，爲咗區分娘同日，會將日母擬成/ȵʑ/，喺後面加濁塞。

上古來源 
對上古音嘅研究有個定論係娘日歸泥，亦即娘母係分化自泥母嘅。由於泥一、四等同娘二、三等互補，係二、三等韻母嘅介音構成咗佢從泥母分化嘅條件。

喺粵語嘅演變 
娘母喺粵語同泥母合流，對應嘅粵拼係n，對聲調嘅影響係，娘母字派陽聲調。

下面係一啲例字嘅古今音對比，第一欄例字，第二欄中古音，第三欄現代粵音：

調返轉頭，現代粵語中嘅n聲母來源自中古音嘅泥、娘二母，有個別來自明母，有極個別來自日母同來母。

喺吳語嘅演變 
吳語娘母三等歸日母，對應嘅吳拼係ny；娘母二等歸泥母，對應嘅吳拼係n。

喺普通話嘅演變 
普通話同粵語一樣，娘母歸泥母，對應嘅普拼係n。

喺日文嘅演變 
喺日文，吳音讀な行，漢音讀だ行。

喺韓文嘅演變 
韓文嘅娘母同粵語一樣，歸入泥母，但娘三等字同泥四等字一樣，打頭時會甩聲母，如女嘅字音係녀，打詞頭時變成여。

喺越南文嘅演變 
越南文嘅娘母多數係n，少數顎化成nh。聲調上，平聲喺陰聲，仄聲喺陽聲。

類:中古漢語